ΓΡΑΠΤΗ ΕΡΩΤΗΣΗ E-0064/02

υποβολή: Camilo Nogueira Romn (Verts/ALE) προς το Συμβούλιο

(25 Ιανουαρίου 2002)

Θέμα: Η θέση της ισπανικής προεδρίας όσον αφορά τις σχέσεις με την Mercosur και ειδικότερα με την Αργεντινή

Μεταξύ των προτεραιοτήτων που ανακοινώθηκαν από τον ισπανόπουργό Εξωτερικών, κ. Γιοσέπ Πικέ, για τις σχέσεις με την Λατινική Αμερική αναφέρονται σε δεύτερο επίπεδο -και τους αποδίδεται μικρότερη σημασία απ' ό,τι στις σχέσεις με την Χιλή- οι σχέσεις με την Mercosur, τη στιγμή που οι σχέσεις αυτές θα έπρεπε να έχουν προτιμησιακό χαρακτήρα, δεδομένου ότι συμμετέχουν στον οργανισμό αυτό χώρες τόσο σημαντικές όσο η Βραζιλία και η Αργεντινή -η τελευταία με σοβαρότατα προβλήματα και με ανάγκη από γενναία βοήθεια από την ΕΕ-, πέραν χωρών όπως η Ουρουγουάη και η Παραγουάη. Ποιοι είναι οι λόγοι πουπαγορεύουν παρόμοια συμπεριφορά·

Απάντηση

(21 Μαΐου 2002)

1. Το Συμβούλιο επισημαίνει στον Αξιότιμο κ. Βουλευτή ότι οι σχέσεις της ΕΕ με τη Mercosur είναι εξίσου σημαντικές με τις σχέσεις της ΕΕ με τη Χιλή. Υπενθυμίζεται ότι μια διάσκεψη κορυφής ΕΕ- Mercosur (επ' ευκαιρία της διάσκεψης κορυφής ΕΕ — Χωρών της Λατινικής Αμερικής και Καραϊβικής) πρόκειται να πραγματοποιηθεί στη Μαδρίτη στις 18 Μαΐου 2002. Όπως αναφέρεται στο πρόγραμμα της ισπανικής προεδρίας, οι σύνοδοι αυτές θα μπορούσαν να παράσχουν την ευκαιρία ολοκλήρωσης των διαπραγματεύσεων με τη Χιλή και να προωθήσουν αποφασιστικά τις διεξαγόμενες διαπραγματεύσεις με τη Mercosur, προκειμένου να επιτευχθεί, εν τέλει, η ανάληψη δέσμευσης από την Ευρωπαϊκή Ένωση για τη διατήρηση και την ανάπτυξη προτιμησιακών σχέσεων με τη ζώνη αυτή. Η δήλωση αυτή αντικατοπτρίζει, απλώς, τη σημερινή κατάσταση των διαπραγματεύσεων που διεξάγονται με τη Χιλή, αφενός, και τη Mercosur, αφετέρου.

2. Υπενθυμίζεται επίσης ότι συμπεράσματα για τη Mercosur εγκρίθηκαν κατά το Συμβούλιο Γενικών Υποθέσεων της 28ης Ιανουαρίου 2002. Στα συμπεράσματα αυτά, το Συμβούλιοπογραμμίζει ότι, στο πλαίσιο της σημερινής κρίσης στην Αργεντινή, το Συμβούλιο χαιρετίζει τη βούληση που εξέφρασαν οι Υπουργοί Εξωτερικών της Mercosur, στην κοινή δήλωσή τους της 11ης Ιανουαρίου 2002 στο Μπουένος Άιρες, για την ενίσχυση της διαδικασίας ολοκλήρωσης μεταξύ των χωρών τους. Επιπλέον, το Συμβούλιο κρίνει ότι η ενίσχυση της Mercosur θα αποτελέσει το κλειδί για την ανάπτυξη της περιοχής. Το Συμβούλιο επιβεβαιώνει τη σημασία που αποδίδει στη μελλοντική Συμφωνία Σύνδεσης μεταξύ ΕΕ και Mercosur. Εκφράζει την ικανοποίησή του για την πρόοδο που έχει σημειωθεί μέχρι σήμερα στις σχετικές διαπραγματεύσεις και επαναλαμβάνει τη δέσμευση της ΕΕ να συνεχίσει τις προσπάθειες για περαιτέρω πρόοδο.

3. Ειδικότερα όσον αφορά την κρίση στην Αργεντινή, το Συμβούλιο Ecofin της 22ας Ιανουαρίου 2002 εξέτασε επί μακρόν την κατάσταση στη χώρα αυτή. Με την ίδια ευκαιρία, εγκρίθηκαν και δόθηκαν στη δημοσιότητα συμπεράσματα, στα οποία δίδεται έμφαση στις οικονομικές και χρηματοπιστωτικές πτυχές της κρίσης. Η κατάσταση στη χώρα αυτή εξετάστηκε για μια ακόμα φορά κατά το γεύμα των Υπουργών Εξωτερικών στις 28 Ιανουαρίου.

4. Τέλος, η ισπανική προεδρία επιβεβαιώνει τη σημασία που αποδίδει στις σχέσεις με τη Mercosur. Θα πράξει τα δέοντα για την πρόοδο των διαπραγματεύσεων, με στόχο τη σύναψη συμφωνίας σύνδεσης ΕΕ- Mercosur το συντομότερο. Επιπλέον, θα εξακολουθήσει να παρακολουθεί προσεκτικά την κατάσταση στην Αργεντινή και τις πιθανές επιπτώσεις της στη Λατινική Αμερική.